Пенчо Славейков
Към Витлеем

chitanka.info

Към Витлеем[0]

„Оттук ли се върви за Витлеем?“

— По тоя път направо, все направо.

Защо? „Ний идем дар да поднесем

на царя, който там се появява.“

— Цар? Витлеем — и цар? Че откога ли

захванаха и там пък!… — Без ответ

отминаха там магите напред.

В гората лаят гладните чакали.

Звездата пътеводна ту засени

чер облак, ту отново на твърдата

претрепка тя и грейне пак в нощта —

и ги бодри от пътят уморени.

Тъй цяла нощ вървяха из гората.

И призори, изкачени едвам

на голий връх, те видяха оттам

как се пробужда долу равнината.

И Витлеем, там дето им овчаря

посочи, още е обвит в мъгла;

в мъглата спят отсам и ред села,

клисурата където скут разтваря.

Като привет на пътника пред родна

страна, пред тях запламка тих огнец.

Небесна твърд, подобно злат конец,

просече в миг звездата пътеводна —

и падна тя, там тъкмо откъдето

те пламъка съгледаха в мрака̀…

И сепнато едина маг с ръка

посочи и я сложи на сърцето.

И те безмълвно тръгнаха. И ето,

колиба там до самите поли,

и около й кротък свят светли,

като зарята утринна небето.

Те в светлината влязоха. И тамо

застанали отвътре ниский праг,

те видяха отрока дирен, наг

край яслите положен върху слама.

Над него там в родилна изнемога,

е майката оборила глава —

и счу им се — тя някакви слова

като да шепне още все в тревога.

А отстрана насбраните овчари

стоят. Сами в почуда гледат те

огряното в сияние дете,

и майката и чужденеца стари…

И паднали на колене, възславен

химн магите подхванаха тогаз,

и отйехтя тъмата техний глас —

„Небесний цар е в земният избавен!“

[0] Включено в „Преди мълчанието“, където е датирано — 15 юни 1907 г.; отбелязано е и мястото на написването — Париж. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.